Kovács Dominika: a szomorú Z

Z-t felemészti a poshadó félhomály.

magzatpózban, két réteg paplan alatt,

kiszikkadt könnyek sólenyomata

szántja fel önérzetének maradványát.

a behúzott függönyök felfalják a fényt.

elvirágzott gerincek és kitört,

tövig rágott, sárga körmök,

táncolnak Z álmaiban szép lányokként.

Z a sötétségnek udvarol.

fogcsorbító, viszonzatlan szerelem,

Z szája ragtapasszal befedve,

de hiába tépné, nincs is ott.

Z elvesztette minden értékét.

kúszik az illatos cigarettaköd

ego és ego törésvonala között,

háttérzajként pixel-sistergés.

nem tartottak otthon altatót.

Y soha semmit nem értett,

Fekete vér serken, de

a lélekre nincs fájdalomcsillapító.

az agy tekervényeiben zúg a csönd.

zsír szörcsög hideg fémcsövekben,

valaki annyit kommentelt: *kys*,

de a csukló nyilallása mindet elöl.

Z úgy érezte, el van átkozva.

a földre hányt szennyesben

tűk villantak szemérmesen,

szikrázva serkentenek álmokat.

rossz helyen kereste a fényt.

néha csontsoványnak érezte magát,

hogy a súly mindjárt összeroppantaná,

de sose jött el a kegyelemdöfés.

nem csak hétfőn volt adásszünet.

égett a perzselő hányat íze az ajkán,

ahogy a lomha mérlegre ráállt,

de mutatója csak esztelenül billegett.

a sötétség szemhéjon csókolta.

vakon meredt a pattogó semmibe,

borotvapenge korcsolyázik az ereken,

nem fogják fel, hiába gyógyulnak.

Z a végletekig elfáradt.

a paplan alatt mákszemnyire összetöppedt,

de csak a sötétség jött, hogy megmentse

az emberből lett árnyat.

Kovács Dominika: Tanulni kell

Tanulni kell a szárnyverdesést,

Tollak hamujából a feléledést,

A megromlott vér csíráiról,

Hogy fojtják el az utolsó szót.

Tanulni kell kergetni a végtelent,

A húsba vésett ékezetet,

Álomkórtól reszkető babonáink,

Varjak elpattanó hangszálait.

Tanulni kell a testvérgyilkosságot,

Vészteherbe esett anyáinktól,

A talaj üszkös halálhörgését,

A fejre húzott zsákok fekete sötétjét.

Tanulni kell éltetni a bűntetteket,

A homlokon a tagló-szög-hideget,

A magányos kegyelemdöfést,

Melyet elhallgatott az emlékezés.

Tanulni kell, vagy megtörik a gerinc.

Érthetetlen áldozatok értelmük vesztik.

Tanulni kell a Vég abszolút beálltáról,

Ha élni akar a tanulatlan halandó.

Kovács Dominika: Az utolsó virágzás

Kint, talán egy bizonytalan faluhatárban,

Erdő szélén vagy templomtorony árnyában,

Elburjánzott, kifosztott kertekben,

Szelíd vadalmafa, állok egyhelyben.

Gyönge karom ingadozó ágán,

Ingadozó ágam jégcseppnyi harmatján,

Kuncogó szélfuvallat jár-kél szüntelen,

Kósza rügyeimet csiklandozza éjeken.

S felkél a Nap, tűz le melege kegyetlenül,

Vele remegő leveleim hűs árnya levetül,

Te aláfekszel, verejtéket törölve,

Szerszámot eldobva, fáradtan felnyögve.

Alám húzódsz be, ha leszakad az ég,

Nedves leveleimen pattog a villámfény,

Cipekedéstől, ha sajog a vállad,

Csomagodat megtartja lenyúló ágam.

Túlbuzgó dongásban virágom illatozza utad,

Tavaszi hóesésben járhatod, ha szirmaim elhullanak,

Adok hamvas gyümölcsömből hazatértedben,

A Tudást is én adtam neked a messzi Édenben.

Gerincemet törve oltalmazó házaddá válok,

Törzsem gyűrűit egy otthonná láncolom,

Felhasogatott karjaim a tűz puha hamuvá őrli,

Hogy meleg legyen a lak, mely téged őriz.

Ég felé nyúló ágaimat tömlöcbe zártad,

Gyermekeimet tőlem mohón elvágtad,

Fényesebbre, nagyobbra, szebbre torzítottad őket,

Testvéreimtől elvetted az utolsó talpalatnyi földet.

De legyen város szélén vagy falu közepében,

Egy tavasszal eljön virágzásom utolsó éve,

Ha nem magam fogok fekete csonkká töpörödni,

Te fogod a fejszét nyersen a derekamba döfni.

Kettécsapott testemmel leborulok eléd,

Engem felkaroló vasgyermekeid felé,

Hogy gyökereimet kiforgassák otthonomból,

Egy néma üreget hátrahagyva magamból.

Langyos beton jutott nekem síremlékül,

Rekviemem a fojtogató, fekete füst,

Virágaimból nem maradt, csak foszló emlék,

Engem az nyugtatna, ha koporsód lehetnék.