***Példakép***  
Ilyen pap legyen az egész világ.  
Ilyen elgyengült, semmiből semmibe típus,  
Isten háta mögül lába alá, s vissza.  
Sártól mosva, olajos fejjel tiszta,  
tiszta bűn, és behív, és kivág.  
  
Ilyen pap legyen, ilyen portugál virág.  
Ezer szájjal, ami egy mosolyra rándul.  
Súlyt elosztó egyszemélyes osztag,  
legyen tegnapom a mában, és  
jelenként a holnap. Legyen templomom,  
ha baj van, és istenem, ha minden rendben.  
Elfelejtett egy-a-három, hűs  
nyugalmam minden rendben.  
  
Ha rend pedig nincs, olyan pap legyen a világ,  
aki öntudatlan, mégis mindig szolgál, áld és imád.

***Parókia***  
Test.  
Átjáró volt ez az épület.  
Térbeli csíny, ültem a konyhában,  
kopogtak, vagy azt se, jöttek, hogy  
ez meghalt, a másik doxi lett,  
hogy fizetni szeretnének, hogy  
beszélhetnek-e a pappal.  
S én ültem a konyhában, s hallgattam, ha kopognak.  
Ez reggel volt, megkülönböztetett  
a két világom, s nem zavart, hogy  
a harang átszakítja a pokol nyolcadik körét.  
Falak.  
Átjáró voltam ebben az épületben.  
Testbeli csúfság, ültem a szívemen,  
kopogott, vagy néha azt se, s jöttek, hogy  
meghaltam, hogy régen hittem, hogy hihetek,  
hogy törődni szeretnének velem, meg hogy  
beszélhetnének-e a fejemmel.  
Én csak ültem a ketyegőmön,  
kopogtam, ha hallgatott.  
Ez a hajnalom volt, s lassan önszántamból  
táncoltam boszorkányköröket a fűre.

***Nincsenek falak.***  
Amikor majd újra megszületek,  
bezárom magam egy szobába,  
a kulcsot a lyukban hagyom,  
hogy velem legyen legalább a kísértés. ***Fine.***  
Vagy csak a hit, hogy én kinyithatom.  
Majd körbeveszem magam játékokkal,  
hasonlatokkal és Alfonzo virágaival,  
mindegyiket elszakíthatatlan cérnával  
az arcomhoz kötöm, várva azt a pillanatot,  
amikor a minden-sereg szétszórt rándulásai  
mosolyt rántanak az arcomra.  
Egyszer *minden* megtörtént már,  
ez is megfog, és bábmester mosollyal  
mulattatva a tér-időre huppanó lelkem  
majd kapcsolatokat szövök. A *minden* között.  
Mert *minden*között lapul majd egy  
közös pont, pont az a mindent átfogó egyenlet,  
amit mindenki ismer, és a senki tudja.  
És majd röhögök, hogy a virágok hervadnak,  
a kulcslyuk rozsdásodik, s a minden-seregek  
bököt kötnek a cérnáik közé. ***D. C. al Fine.***

***Halleluja***

Kinn volt az idő, benne véltem magam.

Lanyhán mosolyogtatott, mosolyogtam.

Ez voltam én, a végtelen ezredév.

S ahogy elkezdődött az első sírással,

úgy az utolsóval véget ért.

S még csak meg sem értem.

Úgy szalad az idő helyben,

futópadra rakva: harminchárom perc

a terhén, hatvanhat kalória.

Én csak nézem, még sem értem.

***Szakadék, nem kell félni.Szilveszter.***

*- komunista szerelem, TTT.*

Ülök a hintán.  
A hamvakból is visszamásznék hozzád.  
Ég még az ég, alatta fény a város.

Én, a minden, a semmi,

elérnélek téged.

Szikrázva szikráznak a fények.  
S visszatértem, ahol abbahagytam élni.

***versélet(t)-életidill***

tiszta ez.  
hűvös star shopping színű éjszaka  
placcok és pultok, de csak otthon,  
a házban. tüdőt nyitok, csontkaparva  
szívbe nyúló szív szaga. itt lakom.  
furcsa ez.  
de lélegezni szabad-e?  
lélegezni vagy keresni valamiért.  
*nisi caste, saltem caute*  
  
valahol elvesztettem a kulcsot,  
most kesztyűben úszok magamban  
kúszok át.  
gyere nyiss ajtót, gyere hús-áss rajtam  
s ha meglesz a kulcs,  
eladjuk ezt a telket.  
majd kilépünk, tiszta lesz  
s kereshetjük tovább a  
durva lelket.  
furcsa ez.

A tökéletes ritmus

ezer illat a napban – a Holdfény árnya

rég nem vetíti magára az éjszaka

álmát – reggel zuhan a világra

fényszó, szélkakas illeti lassan a

billegő felhőket, felfedi lomhán a világ

itt, most milyen igazi hibája és

itt, most mi a szava szimfoniája

pukkanó fénybuborékok, a fűszál

figyeli a pajkos, bő naptáncot,

azt, ahogy vígan a szél forog,

fordul, felkacag, összerogy újra és újra

a kertben, a fában, a végtelen táncban

hirtelen felcsapja a bús bíbic

búbosan álló sapkáját

s táncol a bóbita vele együtt

tele tánc, tele hang, teli minden

teli van velük a világ, csuda-csuda illem

s nem múlik a mozgás, az megmarad,

megszáll várva magában a tértelen térben.

Látod-e azt, hogy nem veszed észre,

hogy nem leszel része, mert nem fagysz meg.

rohan az idő, vele te is elszaladsz és

rohad az idő, vele te is elrohadsz, úgy

hát inkább állj meg, megállok én is

megtöröm érted a rímet, a ritmust

olyan szép a világ, ez a pillanat mégis

múlandó, és nem vár meg

gyere most csak egy percre,

egy másodpercnyi végtelenségben

fagyjunk meg.

**Pedica**  
  
Fájdalmas, olyannyira emberi érzés,  
hogy nem írhatjuk egybe a jövőt és a múltat.  
Múló napok, hónapok egy végtelenig kihúzott  
egyenesen. De ha vége lenne kezdete:  
keringve körbe-körbe, foghatatlan boldog  
ismétlés lenne a pillanat.  
De ez az

érzés emberi, olyannyira fájdalmaS.

***Esti Kornél szonettje***

Nyitva vannak az ajtók, lélegzik a

Azt gondolja én vagyok, én tettem:

tér-idő komplexum némán, dermedten.

nem lehetek mindene, sem zérusa.

Átkacsint a múlt, ez már voltam én,

Külön lét, zavart párhuzam nevem,

miatta vagyok most, leszek, lettem.

de nem szólíthatsz bűnösnek nevén.

Emésztődő üresség, zűrös űr ez,

Értem élsz, de te nem miattam vagy!

áthatároló semmi, felsebez,

Magad bábja lettél, minden cserbe hagy,

eszedbe juttat, bolondít, megfelez.

nem vagyok éned, és te nem én vagy.